Wie is blinkste Suid-Afrikaners in Engelse liga?Willie le Roux (Foto: GB Jordaan) Suid-Afrikaanse rugbygeesdriftiges sal dalk nogal verras wees om te sien watter spelers uit die Suidland volgens die amptelike statistieke die blinkste in die Engelse Premierliga vaar. Nee, hulle is nie tussen die voorste puntemakers of driedrukkers nie, maar dat hulle hul kant bring, is nie altemit nie. Wie het, byvoorbeeld, tot dusver vanjaar die meeste drieë help maak? Boaan die lys is die versmaaide Springbok-heelagter Willie le Roux (Wasps). Luidens die statistieke het hy ʼn hand in 13 drieë gehad. En glo dit of nie, derde is die geringgeskatte Bok-skrumskakel Faf de Klerk (Sale) wat agt drieë help aanvoor het. De Klerk is ook die speler wat die bal die meeste keer laat loop het – 906 keer teenoor die Wallaby Nic White (Exeter) se 856 keer. Wie het die bal die meeste gedra? Die gewese Suid-Afrika-A- en Lions-agsteman Ruan Ackermann (Gloucester) se 194 keer in die tweede plek is slegs een minder as die Engelse toetsspeler Alex Goode (Saracens) se 195 draslae. Die voorste verdedigers? Die oudkaptein en flank van die Bulls, Jono Ross (Sale), is tweede op die lys met 212 duikslae. Net Lewis Ludlow (Gloucester), met 232, het meer aanvallers gestuit.